പി.കെ. ജേക്കബ് ഭാരവാഹിത്വം ഒഴിഞ്ഞു പത്തനംതിട്ട: കേരള കോണ്ഗ്രസ് എം ജില്ലാ പ്രസിഡന്റ് എന്.എം. രാജുവിനെതിരെ പടയൊരുക്കവുമായി പാര്ട്ടിയിലെ ഒരുവിഭാഗം സ്ഥാനങ്ങ രാജിവച്ചു. പ്രസിഡന്റിന്റെ ഏകപക്ഷീയ നീക്കങ്ങളില് പ്രതിഷേധിച്ചാണ് രാജിയെന്ന് പാര്ട്ടി സംസ്ഥാന കമ്മിറ്റിയംഗവും കെടിയുസി എം ജില്ലാ പ്രസിഡന്റുമായിരുന്ന പി.കെ. ജേക്കബ് പത്രസമ്മേളനത്തില് പറഞ്ഞു.പാര്ട്ടി ചെയര്മാന് ജോസ് കെ. മാണിയുടെ അഭ്യര്ഥന മാനിച്ച് പാര്ട്ടി അംഗമായി തത്കാലം തുടരുകയാണെന്നും അദ്ദേഹം അറിയിച്ചു. എല്ലാ ഒൗദ്യോഗിക സ്ഥാനങ്ങളും രാജിവച്ചിട്ടുണ്ട്. ജില്ലാ പ്രസിഡന്റിന്റെ നേതൃത്വത്തില് പാര്ട്ടിയെ തളര്ത്തുന്നതിലും തന്നോടും തനിക്കൊപ്പമുള്ള പ്രവര്ത്തകരോടും കാട്ടുന്ന അവഗണനയിലും പ്രതിഷേധിച്ചാണ് രാജിയെന്ന് അദ്ദേഹം പറഞ്ഞു. പാര്ട്ടിയുടെ വളര്ച്ചയില് യാതൊരു സംഭാവനയും നല്കാത്തയാളെ ജില്ലാ പ്രസിഡന്റാക്കിയതുമുതല് ജില്ലയില് കേരള കോണ്ഗ്രസ് എമ്മിനു തളര്ച്ച മാത്രമേയുള്ളൂവെന്ന് പി.കെ. ജേക്കബ് പറഞ്ഞു. സ്വന്തം ബിസിനസാണ് പ്രസിഡന്റിനു പരമ പ്രധാനം. കഴിഞ്ഞ ഒരു വര്ഷത്തോളമായി ജില്ലയില് നടക്കുന്ന പാര്ട്ടിയുടെ ഒരു പരിപാടിയും പ്രസിഡന്റും അദ്ദേഹത്തിനൊപ്പമുള്ളവരും അറിയിക്കാറില്ല. മൂന്നു തവണ ഈ വിവരം പാര്ട്ടി ചെയര്മാന് ജോസ് കെ. മാണിയുടെ ശ്രദ്ധയില് കൊണ്ടു വന്നു. ചെയര്മാന്റെ സാന്നിധ്യത്തില് ചില ചര്ച്ചകളും നടന്നു. ആ സമയം താന് പറയുന്നതൊക്കെ ശരിവയ്ക്കുന്ന ജില്ലാ പ്രസിഡന്റ് തിരികെ ഇവിടെയെത്തുന്പോള് കടക വിരുദ്ധമായിട്ടാണ് പ്രവര്ത്തിക്കുക.തുടര്ച്ചയായി 10 വര്ഷം യുഡിഎഫ് ഭരിച്ച പത്തനംതിട്ട നഗരസഭയില് ഇക്കുറി ഭരണം എല്ഡിഎഫിനു നേടിക്കൊടുക്കാന് കേരള കോണ്ഗ്രസിന് കഴിഞ്ഞു. നഗരസഭയിലും മുന്നണിയിലും അങ്ങനെ നിര്ണായകമായ സ്വാധീനം നേടിയെടുക്കാനായി. എന്നിട്ടും ഈ കൗണ്സിലര്മാരെ പാര്ട്ടിയുടെ ജില്ലാ കമ്മിറ്റി യോഗത്തിലേക്ക് ക്ഷണിക്കുന്നില്ല. ദളിത് ഫ്രണ്ട് ജില്ല പ്രസിഡന്റ് കെ.കെ.ഗോപാലന്, ലോട്ടറി ഏജന്റ്സ് സെല്ലേഴ്സ് ആന്ഡ് വര്ക്കേഴ്സ് കോണ്ഗ്രസ് ജില്ല പ്രസിഡന്റ് ബിജു ഏബ്രഹാം, നഗരസഭ ആരോഗ്യ സ്റ്റാന്ഡിംഗ്് കമ്മിറ്റി ചെയര്മാന് ജെറി അലക്സ്, യൂത്ത് ഫ്രണ്ട് ജില്ലാ സെക്രട്ടറി സാം ജോയ്ക്കുട്ടി ,യൂത്ത് ഫ്രണ്ട് ജോണ് പോള് മാടപ്പള്ളി തുടങ്ങിയവര് പത്രസമ്മേളനത്തില് പങ്കെടുത്തു.